CELEX: 32018D0232
Language: ro
Date: 2018-02-15 00:00:00
Title: Decizia de punere în aplicare (UE) 2018/232 a Comisiei din 15 februarie 2018 privind extinderea acțiunii desfășurate de Belgia de punere la dispoziție pe piață și de utilizare a produselor biocide VectoMax G și Aqua-K-Othrine în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2018) 759]

17.2.2018   
            
            
               RO
            
            
               Jurnalul Oficial al Uniunii Europene
            
            
               L 45/31
            
         DECIZIA DE PUNERE ÎN APLICARE (UE) 2018/232 A COMISIEI
   din 15 februarie 2018
   privind extinderea acțiunii desfășurate de Belgia de punere la dispoziție pe piață și de utilizare a produselor biocide VectoMax G și Aqua-K-Othrine în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
   
      
         [notificată cu numărul C(2018) 759]
      
   
   (Numai textele în limbile neerlandeză și franceză sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
   întrucât:
   
               (1)
            
            
               La 3 mai 2017, Belgia a adoptat o decizie în conformitate cu articolul 55 alineatul (1) primul paragraf din Regulamentul (UE) nr. 528/2012 vizând acordarea permisiunii, până la 31 octombrie 2017, de punere la dispoziție pe piață și de utilizare în regiunea flamandă a produselor biocide VectoMax G și Aqua-K-Othrine pentru controlul larvelor de țânțari și al țânțarilor exotici invazivi adulți (genul Aedes) (denumiți în continuare „țânțari”), precum și al oricărei noi populații descoperite în regiunea flamandă, în contextul proiectului de monitorizare a țânțarilor exotici în Belgia, cunoscut sub numele de „MEMO” („acțiunea”). Belgia a informat fără întârziere Comisia și celelalte state membre cu privire la această acțiune, precum și la justificarea acesteia, în conformitate cu articolul 55 alineatul (1) al doilea paragraf din regulamentul menționat.
            
         
               (2)
            
            
               VectoMax G conține Bacillus thuringiensis subsp. israelensis serotipul H14, tulpina AM65-52 și Bacillus sphaericus subsp. 2362, strain ABTS-1743 (denumite în continuare „Bacillus thuringiensis israelensis” și, respectiv, „Bacillus sphaericus”) ca substanțe active, iar Aqua-K-Othrine conține deltametrin ca substanță activă, toate fiind utilizate în tipul de produs 18, astfel cum este definit în anexa V la Regulamentul (UE) nr. 528/2012. Conform informațiilor furnizate de Belgia, acțiunea a fost necesară pentru protejarea sănătății publice, deoarece țânțarii respectivi, descoperiți în Belgia în două locuri din provincia Flandra de Est, pot fi vectori pentru boli cum ar fi dengue și chikungunya, iar posibila lor proliferare ar trebui să fie prevenită cât mai curând posibil.
            
         
               (3)
            
            
               La 27 septembrie 2017, Comisia a primit o cerere motivată din partea Belgiei pentru a extinde acțiunea în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea motivată a fost făcută pe baza preocupărilor generate de amenințarea la adresa sănătății publice pe care o reprezintă țânțarii. Deoarece campania de combatere a populațiilor identificate de țânțari din Belgia nu a fost încă încheiată, iar proiectul de monitorizare MEMO este încă în curs de desfășurare, produsele menționate mai sus ar fi necesare pentru a controla populațiile de țânțari identificate, precum și orice noi populații de țânțari, care ar putea fi detectate în regiunea flamandă, din cauza lipsei de produse alternative adecvate în Belgia.
            
         
               (4)
            
            
               Centrul European de Prevenire și Control al Bolilor recunoaște că țânțarii invadatori, printre care se numără și genul Aedes, au avut o extindere globală dramatică, facilitată în special de activitățile umane, și au potențialul de a deveni o amenințare gravă la adresa sănătății.
            
         
               (5)
            
            
               Întrucât lipsa unui control adecvat al țânțarilor, care nu pot fi combătuți prin alte mijloace, ar putea genera un pericol pentru sănătatea publică, este adecvat să se permită Belgiei să extindă acțiunea cu o perioadă care să nu depășească 550 de zile și în anumite condiții.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Belgia poate extinde cu o perioadă care nu depășește 550 de zile acțiunea de a pune la dispoziție pe piață și de a utiliza produsele biocide VectoMax G și Aqua-K-Othrine pentru tipul de produs 18, astfel cum este definit în anexa V la Regulamentul (UE) nr. 528/2012 pentru controlul țânțarilor-vectori, asigurând faptul că respectivele produse sunt utilizate numai de operatori autorizați și sub supravegherea autorității competente.
   Articolul 2
   Prezenta decizie se adresează Regatului Belgiei.
   
      Adoptată la Bruxelles, 15 februarie 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 167, 27.6.2012, p. 1.